828 individu ditahan ingkar arahan PKP
KUALA LUMPUR: Seramai 828 individu
ditahan dalam rondaan dan sekatan jalan raya Polis Diraja Malaysia (PDRM) di
seluruh negara kerana melanggar arahan Perintah Kawalan Pergerakan (PKP)
semalam, kata Menteri Kanan (Kluster Keselamatan) Datuk Seri Ismail Sabri
Yaakob. Katanya, jumlah penahanan itu
menunjukkan polis mengambil tindakan lebih tegas berikutan masih terdapat
rakyat yang tidak mematuhi PKP. Ismail Sabri berkata PDRM dan Angkatan
Tentera Malaysia (ATM) telah mengadakan 1,520 sekatan jalan raya dan melakukan
257,287 pemeriksaan kenderaan.  Beliau berkata jumlah
keseluruhan anggota yang bertugas dalam pelaksanaan PKP adalah seramai 67,774
dan lebih ramai petugas yang akan digerakkan sekiranya ada keperluan.  “Sasaran kita bukan untuk
menambah tangkapan tapi untuk kurangkan tangkapan. Makin banyak tangkapan
maknanya masih ramai rakyat kita tak patuh dengan PKP.  “Kita mempunyai simpanan lebih
ramai (anggota bertugas) jika diperlukan dan akan ditambah dari semasa ke
semasa,” katanya.  Beliau turut memaklumkan sekatan jalan raya di plaza tol di seluruh negara ditambah dari 23 kepada 65, dan akan ditingkatkan kepada 114 plaza tol.-Bernama 
See author's posts
